﻿Превжате зоз [www.pravno-informacioni-sistem.rs](http://www.pravno-informacioni-sistem.rs/)

На основи члена 75. пасус 5. Закона о основох системи образованя и воспитаня («Службени глашнїк РС», число 88/17, 27/18 – др. закон, 10/19, 6/20, 129/21 и 92/23) и члена 17. пасус 4. и члена 24. Закона о Влади («Службени глашнїк РС», число 55/05, 71/05 – виправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

министер просвити, приноши

**ПРАВИЛНЇК**

**о оценьованю школярох у основним образованю и воспитаню**«Службени глашнїк РС», число 10 од 9. фебруара 2024.

**Предмет Правилнїка**

Член 1.

Зоз тим правилнїком ше утвердзує способ, поступок и критериюми оценьованя успиху зоз обовязних предметох, виборних програмох, активносцох (шлєбодних наставних активносцох) (у дальшим тексту: предмет) и зоз справованя и други питаня хтори значни за оценьованє школярох и одроснутих у основним образованю и воспитаню (у дальшим тексту: школяр).

**Циль и принципи оценьованя школярох**

Член 2.

Оценьованє то часц процесу настави и ученя зоз яким ше нєпреривно провадзи витворйованє предписаних виходох и стандардох посцигнуцох школярох, а за школярох зоз завадзанями у розвою и инвалидитетом, присподобени цилї, змисти и виходи при звладованю индивидуалного образовного плану.

Оценьованє то континуована педаґоґийна активносц, зоз яку ше позитивно утвердзує одношенє ґу ученю и знаню и стимулує мотивацию за ученє.

Зоз оценьованьом, школяра ше оспособює обєктивно преценьовац власни посцигнуца и посцигнуца других школярох, поставяц власни цилї през процес ученя, розвивац систему вредносцох и обезпечиц почитованє общих принципох системи образованя и воспитаня хтори утвердзени зоз законом з яким ше ушорює основи системи образованя и воспитаня (у дальшим тексту: Закон).

Принципи оценьованя, у смислу того правилнїка, тоти:

1. обєктивносц при оценьованю по утвердзених критериюмох;
2. релевантносц оценьованя;
3. хаснованє рижних технїкох и методох оценьованя;
4. справедлївосц при оценьованю;
5. порядносц и благочасносц оценьованя;
6. оценьованє без дискриминациї и виокремйованя по гоч якей основи;
7. уважованє индивидуалних розликох, потребох, возросту, предходних посцигнуцох школяра и моменталних условийох у яких ше оценьованє окончує.

**Формативне и сумативне оценьованє**

Член 3.

Школяра ше оценює зоз предметох и зоз справованя, у складзе зоз Законом, окремним законом и тим правилнїком.

Провадзенє розвою, напредованя и витвореносци посцигнуцох школяра под час школского рока ше окончує зоз формативним и сумативним оценьованьом.

Формативне оценьованє, у смислу того правилнїка, то порядне провадзенє и преценьованє напредованя витворйованя предписаних виходох, стандардох посцигнуцох и анґажованя у рамикох предметох, як и провадзенє справованя школярох. Формативне оценьованє облапя повратну информацию о витвореносци предписаних виходох и стандардох посцигнуцох и анґажованя у рамикох предметох, виборних програмох, активносцох, поднятих активносцох наставнїкох за унапредзенє посцигнуцох школярох, преценьованя їх дїлотворносци и ясней и конкретней препоруки за дальше напредованє.

Повратна информация, усна и/або у писаней форми, хтору наставнїк дава у рамикох формативного оценьованя, ма буц розумлїва за школяра и родителя, односно другого законского заступнїка (у дальшим тексту: родитель), а наставнїкови помага при обєктивним оценьованю школярских посцигнуцох.

Формативни оцени ше, по правилу, евидентує до педаґоґийней документациї наставнїка, у електронскей и/або писаней форми, у складзе зоз тим правилнїком, и найчастейше ше одноша на порядне провадзенє напредованя посцигнуцох школяра, способ як учи, ступень самостойносци у роботи, способ витворйованя сотруднїцтва у процесу ученя зоз другима школярами и други податки о школярови хтори важни за провадзенє.

Педаґоґийна документация зоз пасуса 5. того члена то документация у електронскей и/або писаней форми. Педаґоґийна документация наставнїка облапя: особни податки о школярови и його индивидуалних прикметох хтори значни за посцигнуца, податки о преверйованю посцигнуцох, анґажованю школяра и о його напредованю, датих препорукох, справованю школяра и други податки хтори значни у вязи з роботу зоз школяром и його напредованьом.

Сумативне оценьованє, у смислу того правилнїка, то вреднованє посцигнуцох школяра на концу програмней цалосци або на концу полроча зоз предметох и зоз справованя.

Оцени достати зоз сумативним оценьованьом у першей класи описни и на концу полроча, односно школского року, висловени як напредованє школяра при витворйованю виходох, анґажованє и препоруки. Описна оцена облапя повратну информацию за школяра и родителя и дава ясне упутство як унапредзиц роботу школяра. Оцени достати зоз сумативним оценьованьом у других класох, по правилу, числово.

Сумативни оцени ше евидентує до предписаней евиденциї образовно-воспитней роботи у електронскей и/або писаней форми (у дальшим тексту: дньовнїк) и до педаґоґийней документациї, у складзе зоз тим правилнїком.

**Оцена школяра**

Член 4.

Оцена то обєктивна и довирлїва мера напредованя и розвою школяра, як и анґажованя школяра и його самостойносци у роботи и указатель є квалитету и ефикасносци заєднїцкей роботи наставнїка, школяра и школи у цалосци.

Оцена явна и сообщує ше ю школярови такой по доставаню, з обгрунтованьом. Обгрунтованє оцени облапя препоруку яки активносци школяр ма подняц у дальшей роботи.

Оцена описна и числова.

У першей класи основного образованя и воспитаня, под час школского року, школяра ше оценює зоз описну оцену зоз предметох и зоз справованя.

У рамикох предметох, у першей класи, под час школского року, зоз описну оцену ше висловює напредованє при витворйованю предписаних виходох.

Од другей по осму класу, под час школского року, школяра ше оценює описно и числово зоз предметох и зоз справованя.

Числова оцена зоз обовязного предмету и виборней програми други странски язик, тота: одлични (5), барз добри (4), добри (3), задоволююци (2) и нєзадоволююци (1). Оцена нєзадоволююци (1) нє преходна.

Успих школяра зоз виборних програмох: вирска настава и гражданске воспитанє, мацерински язик/бешеда з елементами националней култури, сербски як странски язик и активносцох (шлєбодни наставни активносци) ше оценює описно и то: визначує ше, добри, задоволює.

Член 5.

Школяра ше оценює найменєй штири раз у полрочу, а кед тижньови фонд годзинох предмету єдна годзина, найменєй два раз у полрочу.

Школярови, хтори нєоценєни найменєй штири раз зоз обовязного предмету и виборней програми други странски язик у полрочу, односно найменєй два раз у полрочу кед тижньови фонд обовязного предмету, виборней програми и активносци єдна годзина, нє мож утвередзиц заключну оцену, окрем у случаю загроженей безпечносци и здравя школяра и занятих нє иснує можлївосц оценїц школяра з предписаним числом оценох.

Школяра хтори поряднє ходзи на наставу и виполнює школски обовязки, а нє ма предписане число оценох у полрочу, наставнїк длужен оценїц на окреме орґанизованей годзини або на даєдней другей форми образовно-воспитней роботи, по правилу на годзини дополнююцей настави, у полрочу, дзе присутни оддзелєньски старшина и педаґоґ або психолоґ.

Оддзелєньски старшина ма обовязку поряднє провадзиц оценьованє школярох и указовац предметним наставнїком на число предписаних оценох яки школяр треба же би мал у полрочу пре утвердзованє заключней оцени и благочасно информовац директора кед же ше число оценох, хторе школяр треба же би мал, нє пременї.

Школярови нє мож зменшац оцену зоз предмету пре одношенє школяра ґу звонканаставним активносцом або нєприкладне справованє у школи.

Оценьованє зоз обовязного предмету: музична култура, подобова култура, физичне и здравствене воспитанє ше окончує у зависносци од школярових способносцох, ступня схопносци и верткосци. Кед школяр нє ма розвити окремни способносци, при оценьованю ше бере до огляду индивидуалне напредованє у одношеню на власни предходни посцигнуца и можлївосци, а насампредз ше бере до огляду анґажованє школяра у наставним процесу.

Школяр, його родитель, ма право поднєсц пригварку у складзе зоз Законом.

Кед же родичи вецей як половки школярох зоз истого оддзелєня тримаю же одредзени наставнїк наставу и други форми образовно-воспитней роботи, вреднованє, провадзенє, преверйованє и оценьованє школярох нє запровадзує у складзе зоз Законом и тим правилнїком, школа запровадзує процедуру яка предписана зоз пасусом 10. того члена.

Процедура поступаня зоз пасуса 8. и 10. того члена ше одноши и на дефектолоґа, хтори реализує наставу и други форми образовно-воспитней роботи у школи за образованє школярох зоз завадзанями у розвою и инвалидитетом и школи хтора ма оддзелєнє за школярох зоз завадзанями у розвою и инвалидитетом.

Процедуру поступаня зоз пасуса 8. и 9. того члена ше запровадзує на таки способ:

1. родичи школяра хтори маю зауваги у складзе зоз пасусом 8. и 9. того члена, контактую оддзелєньского старшину прейґ представителя родичох у совиту родичох з дописом, хтори ше предходно заведзе;
2. оддзелєньски старшина, по доставаню допису, информує наставнїка зоз пасуса 8. и 9. того члена, компетентну фахову раду и директора;
3. фахова рада окончує увид до допису родичох, обезпечує вияву у писаней форми од наставнїка на чию ше роботу дава заувагу и випитує твердзеня, беруци до огляду критериюми зоз члена 6. пасус 8. того правилнїка;
4. по реализованих активносцох зоз точки 3) того пасуса, фахова рада дава думанє хторе доручує директорови;
5. директор вєдно зоз фаховим сотруднїком и секретаром розпатра думанє фаховей ради и приноши одлуку о прилапйованю, односно одбиваню заувагох родичох;
6. директор одлуку зоз точки 5) того пасуса доручує подношительови и информує наставнїка зоз пасуса 8. и 9. того члена, компетентну фахову раду и оддзелєньского старшину;
7. кед заувага була основана, директор, фахови сотруднїк и секретар вирабяю план помоцнєного инструктивно-педаґоґийного увиду до роботи наставнїка, так же планую нащиву и предкладаю мири за одстраньованє нєправилносцох и унапредзенє роботи наставнїка на чию роботу родичи уложели заувагу, маюци у оглядзе найлєпши интерес школярох;
8. кед подношитель нєзадовольни зоз одлуку директора, вон може контактовац компетентну школску управу, у чаше седем роботних дньох по доставаню одлуки, з цильом поднїманя активносцох з компетенцийох школскей управи.

Кед родичи вецей як половки школярох зоз истого оддзелєня тримаю же фахови сотруднїк нє витворює задатки яки предписани зоз Законом, школа запровадзує процедуру яка предписана зоз пасусом 12. того члена.

Процедуру поступаня зоз пасуса 11. того члена ше запровадзує на таки способ:

1. родичи школярох хтори маю зауваги же фахови сотруднїк нє витворює задатки яки предписани зоз Законом, контактую оддзелєньского старшину прейґ представителя родичох у совиту родичох з дописом, хтори ше предходно заведзе;
2. оддзелєньски старшина, по доставаню допису, информує фахового сотруднїка и директора;
3. директор окончує увид до допису родичох, обезпечує вияву у писаней форми од фахового сотруднїка на чию роботу уложена заувага и випитує твердзеня;
4. директор вєдно зоз секретаром, односно другим фаховим сотруднїком, приноши одлуку о прилапйованю, односно одбиваню заувагох родичох;
5. директор одлуку зоз точки 4. того пасуса доручує подношительови и информує фахового сотруднїка зоз пасуса 11. того члена и оддзелєньского старшину;
6. кед заувага була основана, директор и секретар, односно други фахови сотруднїк, вирабяю план помоцнєного инструктивно-педаґоґийного увиду до роботи фахового сотруднїка, так же планую провадзенє витворйованя задаткох и предкладаю мири за одстраньованє нєправилносцох и унапредзенє роботи фахового сотруднїка на чию роботу родичи уложели заувагу, маюци у оглядзе найлєпши интерес школярох;
7. кед подношитель нєзадовольни зоз одлуку директора, вон може контактовац компетентну школску управу, у чаше седем роботних дньох по доставаню одлуки, з цильом поднїманя активносцох з компетенцийох школскей управи.

**Числова оцена зоз обовязного предмету и виборней програми други странски язик**

Член 6.

Школяра ше оценює числово з обовязних предметох и виборней програми други странски язик, у складзе зоз Законом и тим правилнїком.

Числову оцену з обовязних предметох и виборней програми други странски язик у школским року ше утвердзує на основи тих критериюмох: витвореносци виходох, самостойносци и анґажованя школяра.

Оцену одлични (5) достава школяр хтори:

* у подполносци способни трансформац знанє и применьовац го у нових ситуацийох;
* з лєгкосцу лоґично повязує факти и поняца;
* самостойно виводзи заключеня хтори снує на податкох;
* ришує проблеми на уровню творчого думаня и у подполносци критично розсудзує;
* указує винїмкову самостойносц и винїмково високи ступень активносци и анґажованя.

Оцену барз добри (4) достава школяр хтори:

* у велькей мири способни применїц знанє и лоґично повязовац факти и поняца;
* самостойно виводзи заключеня хтори снує на податкох;
* ришує дзепоєдни проблеми на уровню творчого думаня и у значней мири критично розсудзує;
* указує вельку самостойносц и високи ступень активносци и анґажованя.

Оцену добри (3) достава школяр хтори:

* у достаточней мири способни хасновац информациї у нових ситуацийох;
* у значней мири лоґично повязує факти и поняца;
* з векшей часци самостойно приноши заключеня хтори снує на податкох и часточно самостойно ришує дзепоєдни проблеми;
* у достаточней мири критично розсудзує;
* указує часточни ступень активносци и анґажованя.

Оцену задоволююци (2) достава школяр хтори:

* витворел знаня на уровню репродукциї, зоз минималним применьованьом;
* у меншей мири лоґично повязує факти и поняца и лєм зоз потримовку наставнїка приноши заключеня хтори снує на податкох;
* дзекеди самостойно ришує проблеми и у нєдостаточней мири критично розсудзує;
* указує менши ступень активносци и анґажованя.

Оцену нєзадоволююци (1) достава школяр хтори:

* витворел знаня яки анї нє на уровню препознаваня и нє може го репродуковац и применьовац;
* нє приноши заключеня хтори снує на податкох;
* критично нє розсудзує;
* нє заинтересовани є участвовац у активносцох анї анґажовац ше.

Школа ма обовязку на початку школского року на фахових радох утвердзиц и усоглашиц елементи провадзеня и оценьованя, способи и поступки вреднованя, за критериюми зоз пасуса 2. того члена. Критериюми хтори усоглашени на фахових радох ше прилапює на педаґоґийним колеґиюме и вони часц рочного плану роботи школи, а обявює ше их на урядовим интернет-боку.

**Заключна оцена зоз предмету**

Член 7.

Заключну оцену зоз предмету ше утвердзує на концу першого и другого полроча, на основи шицких поєдинєчних оценох хтори уписани до дньовнїку од початку школского року, а у складзе зоз Законом.

Заключна оцена зоз обовязного предмету за школяра першей класи описна, и висловює ше ю як напредованє школяра при витворйованю виходох, анґажованю и препорукох.

У першей класи заключни оцени зоз обовязних предметох и виборних програмох и активносцох ше уписує до школярскей кнїжочки и школяр преходзи до шлїдуюцей класи.

Заключна оцена зоз обовязного предмету за школяра од другей по осму класу числова.

Заключна оцена зоз виборних програмох и активносцох (шлєбодни наставни активносци) описна, и то: визначує ше, добри и задоволює и нє уплївує на общи успих школяра, окрем зоз виборней програми други странски язик, хтору ше оценює числово и заключна оцена уплївує на общи успих школяра.

Школяра од першей по штварту класу, под час образовно-воспитней роботи, оценює наставнїк хтори виклада наставу, а оцену на концу полроча утвердзує оддзелєньска рада на предкладанє наставнїка.

Школяра од пиятей по осму класу оценює предметни наставнїк под час образовно-воспитней роботи, а оцену на концу полроча утвердзує оддзелєньска рада на предкладанє предметного наставнїка.

Заключна оцена за успих зоз обовязного предмету и виборней програми други странски язик, нє може буц висша як найвисши поєдинєчни оцени уписани до дньовнїка, хтори достати гоч з яку технїку преверйованя знаня.

Заключна оцена за успих зоз обовязного предмету и виборней програми други странски язик, нє може буц менша як:

1. одлични (5), кед аритметични штредок шицких поєдинєчних оценох найменєй 4,50;
2. барз добри (4), кед аритметични штредок шицких поєдинєчних оценох од 3,50 по 4,49;
3. добри (3), кед аритметични штредок шицких поєдинєчних оценох од 2,50 по 3,49;
4. задоволююци (2), кед аритметични штредок шицких поєдинєчних оценох од 1,50 до 2,49;
5. нєзадоволююци (1), кед аритметични штредок шицких поєдинєчних оценох менши як 1,50.

Заключну оцену на полрочу ше нє бере до огляду кед ше утвердзує аритметични штредок зоз пасуса 10. того члена, на концу другого полроча.

Кед оддзелєньска рада нє прилапи обгрунтоване предкладанє заключней оцени предметного наставнїка, нову оцену утвердзує оддзелєньска рада зоз гласаньом. Нову оцену ше утвердзує з явним гласаньом векшини присутних членох оддзелєньскей ради.

Утвердзену оцену зоз пасуса 11. того члена ше евидентує до надпомнуца, а до записнїка оддзелєньскей ради ше ю ширше обгрунтує.

Заключну оцену яка утвердзена на оддзелєньскей ради ше уписує до дньовнїка, до предвидзеней рубрики.

Школяр, його родитель, ма право поднєсц пригварку у складзе зоз Законом.

Член 8.

Оценьованє и утвердзованє успиху школяра музичней и балетскей школи ше витворює у складзе зоз Законом и тим правилнїком.

Заключну оцену зоз предмету, школярови зоз пасуса 1. того члена, утвердзує ше на основи шицких поєдинєчних оценох хтори уписани до дньовнїка од початку школского року и оцени на рочним испиту.

Школяр музичней и балетскей школи поклада рочни испит, односно закончуюци испит з главного предмету и з предмету яки утвердзени з планом и програму настави и ученя, пред комисию, у складзе зоз Законом.

На рочним, односно закончуюцим испиту зоз главного предмету и предмету яки утвердзени зоз планом и програму настави и ученя, оцену утвердзує комисия з векшину гласох вкупного числа членох комисиї, у складзе зоз Законом, на основи указаного знаня и схопносци на испиту.

Заключну оцену зоз пасуса 2. того члена предклада предметни наставнїк оддзелєньскей ради пре утвердзованє.

Школяр, його родитель, ма право поднєсц пригварку у складзе зоз Законом.

**Оценьованє школярох хтори витворюю додатну потримовку у образованю**

Член 9.

Школяра, хторому пре социялну позбутосц, завадзанє у розвою, инвалидносц, чежкосц у ученю, ризик од вчасного напущованя школованя и други причини, потребна додатна потримовка у образованю и воспитаню, оценює ше на основи анґажованя и ступня витвореносци цильох и виходох яки дефиновани зоз планом индивидуализациї и ИОП.

Кед школяр здобува образованє и воспитанє по ИОП 1, оценює ше го на основи анґажованя и ступня витвореносци виходох, з присподобйованьом способох и поступкох оценьованя.

Кед школяр здобува образованє и воспитанє по ИОП 2, оценює ше го на основи анґажованя и ступня витвореносци присподобених цильох и виходох яки дефиновани у персонализованим плану настави и ученя, з присподобйованьом способу и поступкох оценьованя.

Школярови, хтори здобува образованє и воспитанє по индивидуалним образовним плану а хтори нє витворює плановани цилї и виходи, ревидує ше индивидуални образовни план.

Школяра, хтори ма винїмково способносци, хтори здобува образованє и воспитанє на присподобени и збогацени способ зоз применьованьом индивидуалного образовного плану, оценює ше на основи провадзеня витворйованя предписаних виходох и стандардох посцигнуцох и анґажованя.

**Инициялне преценьованє**

Член 10.

На початку школского року, по правилу по конєц трецого тижня од початку школского року, наставнїк преценює предходни посцигнуца школяра у рамикох одредзеней обласци або теми, хтори значни за предмет (у дальшим тексту: инициялне преценьованє) у тим школским року.

Инициялне преценьованє зоз пасуса 1. того члена ше наявює три роботни днї пред планованим отримованьом и нє учишлює до планованого числа писмених преверйованьох зоз члена 12. того правилнїка.

Резултат инициялного преценьованя ше уписує до педаґоґийней документациї, нє оценює, алє хаснує за планованє роботи наставнїка и дальше провадзенє напредованя школяра. Наставнїк дава правочасну индивидуалну повратну информацию о резултатох инициялного преценьованя школярови и родительови.

**Способ и поступок оценьованя**

Член 11.

Школяра ше оценює на основи усного преверйованя посцигнуцох, писменого преверйованя посцигнуцох и практичней роботи, а у складзе зоз програму предмета. Под час полроча, найменєй єдна оцена муши буц на основи усного преверйованя посцигнуцох школяра.

Школяра ше оценює и на основи активносци и резултатох роботи, а насампредз: викладаня и представяня (вистава роботох, резултати виглєдованя, модели, рисунки, постери, дизайнерски ришеня и др.), участвованя у дебати и дискусиї, писаня есейох, домашнїх задаткох, участвованя у рижних формох ґрупней роботи, роботи на проєктох, зборнїку вибраних школярових продуктох роботи – портфолию, у складзе зоз програму настави и ученя, односно школску програму.

Посцигнуце школяра зоз практичней роботи, огляду, лабораторийней и другей вежби, уметнїцкого наступу и спортскей активносци ше оценює на основи школярового применьованя знаня, самостойносци, указаней схопносци хаснованя материялох, алатох, инструментох и других помоцних средствох при ришованю задаткох, як и применьованя мирох защити и безпечносци спрам себе, других и околїску, у складзе зоз програму настави и ученя, односно школску програму.

**Розпорядок писмених задаткох и писмених преверйованьох**

Член 12.

Розпорядок писмених задаткох и писмених преверйованьох (у дальшим тексту: розпорядок) хтори длугши як 15 минути ше уписує до дньовнїка и обявює за кажде оддзелєнє на огласней табли школи и на урядовим интернет-боку школи, найпознєйше по конєц трецого наставного тижня у каждим полрочу.

Зоз розпорядком мож плановац найвецей єдно писмене преверйованє у дню, а попри єдного писменого задатку яки предписани зоз програму настави и ученя за основне образованє и воспитанє за дзепоєдни предмети, мож плановац ище два писмени преверйованя у наставним тижню.

Школа водзи рахунку о ровномирним розпорядку обтерхованя, а у найлєпшим интересу школярох.

Розпорядок утвердзує директор на предкладанє оддзелєньскей ради.

Розпорядок мож меняц на предкладанє наставнїка, зоз согласносцу оддзелєньскей ради. Вименку розпорядку утвердзує директор. Вименєни розпорядок ше обявює на исти способ як и розпорядок.

Оддзелєньски старшина длужен провадзиц же би ше писмени задатки и писмени преверйованя, хтори длугши як 15 минути, витворйовало у складзе зоз розпорядком и благочасно указовац директорови и наставнїком на обовязку почитованя розпорядку и предписаного числа преверйованьох.

Наставнїк длужен информовац школярох о змистох програми настави и ученя хтори ше будзе писмено преверйовац по розпорядку, найпознєйше пейц днї пред преверйованьом.

**Писмене преверйованє**

Член 13.

Посцигнуца школярох ше преверює на каждей годзини.

Писмени преверйованя посцигнуцох, хтори тирваю до 15 минути, окончує ше без наявйованя, а запровадзує пре утвердзованє витвореносци цилю єдней або вецей годзини и звладаносци часци реализованих програмних змистох, односно витвореносци операционализованих виходох и наставнїк их хаснує же би провадзел посцигнуца школярох на концу програмней цалосци або на концу полроча.

Оцену зоз писменого преверйованя посцигнуцох хторе тирва до 15 минути, евидентує ше до педаґоґийней документациї, односно нє уписує до дньовнїка.

Оцена зоз пасуса 3. того члена може буц часц оцени хтора достата зоз даяку другу технїку оценьованя. За оцени хтори достати з преверйованя посцигнуцох хтори тирваю до 15 минути, нє рахує ше аритметични штредок, анї ше их нє уписує до дньовнїка.

Резултати писменого преверйованя посцигнуцох хтори тирваю до 15 минути ше можу брац до огляду при утвердзованю заключней оцени школяра, а у найлєпшим интересу школяра.

Школяра на годзини мож лєм раз оценїц за усне або писмене преверйованє посцигнуцох.

Оцену достату на усним преверйованю посцигнуцох ше уписує до дньовнїка, по правилу нєпштредно по доставаню оцени.

Оцену достату на писменим преверйованю ше уписує до дньовнїка, у чаше осем дньох по преверйованю.

Кед по писменим преверйованю посцигнуцох вецей як половка школярох єдного оддзелєня, хтори робели писмене преверйованє посцигнуцох, достанє нєзадоволююцу оцену, писмене преверйованє ше понїщує школярови хтори достал нєзадоволююцу оцену.

Оцену зоз писменого преверйованя мож понїщиц и школярови хтори нє задовольни зоз оцену.

Писмене преверйованє зоз пасуса 9. того члена ше повторює раз и мож го орґанизовац на окремней годзини.

Наставнїк планує окремну годзину на хторей ше повтори писмене преверйованє, у складзе зоз членом 12. пасус 2. того правилнїка, о чим информує оддзелєньского старшину.

Предметни наставнїк може орґанизовац додатне преверйованє посцигнуцох зоз пасуса 12. того члена и за ґрупу школярох з рижних оддзелєньох истей класи.

По понїщеним писменим преверйованю, а пред орґанизованьом повторного, наставнїк длужен отримац дополнююцу наставу, утвердзиц и анализовац вєдно зоз школярами причини подлей витвореносци посцигнуцох и информовац фахову раду и директора школи.

За школяра, хтори пре оправдани причини нє робел писмене преверйованє посцигнуцох, преверйованє мож орґанизовац и додатно, з тим же треба мац у оглядзе дньове и тижньове огранїченє числа писаних преверйованьох школярох зоз члена 12. пасус 2. того правилнїка.

Додатне преверйованє посцигнуцох зоз пасуса 12. того члена ше наявює, найменєй три роботни днї скорей.

За школяра хтори оправдано одсутни зоз настави, од 11 до 15 роботни днї у континуитету, школа длужна направиц план оценьованя и о нїм информовац школяра и родичох, односно законского заступнїка, маюци у оглядзе найлєпши интерес школяра.

Школяр и родитель маю право на увид до писаней роботи, як и право на обгрунтованє оцени.

Школа длужна писани роботи школярох чувац у школи по конєц чечуцого школского року и/або по законченє поступку.

Способ витворйованя увиду до писаней роботи, школа утвердзує у сотруднїцтве з родичами.

Наставнїцка, оддзелєньска и фахова рада планую, провадза и анализую оценьованє и предкладаю мири за унапредзованє квалитету оценьованя и посцигнуцох школярох. У рамикох мирох за унапредзованє квалитету оценьованя и посцигнуцох школярох ше утвердзує план орґанизованя дополнююцей настави зоз школярами хтори маю чежкосци при звладованю програми зоз дзепоєдних предметох.

**Оценьованє справованя школярох**

Член 14.

Справованє ше оценює найменєй два раз у полрочу.

Справованє школяра першей класи основного образованя и воспитаня ше оценює описно, под час и на концу полроча.

Справованє школяра од другей по осму класу основного образованя и воспитаня ше оценює числово, под час и на концу полроча.

Заключна оцена зоз справованя школярох зоз пасуса 2. того члена, тота: прикладне, барз добре, добре, задоволююце и нєзадоволююце и вона нє уплївує на общи успих школяра.

Заключна оцена зоз справованя з пасуса 3. того члена, на концу першого и другого полроча тота: прикладне (5), барз добре (4), добре (3), задоволююце (2) и нєзадоволююце (1) и кажда з тих оценох уплївує на общи успих школяра.

Справованє школяра хтори на длугшим хижним и шпитальским лїченю, школяра хтори здобува основне образованє и воспитанє дома и школяра за хторого орґанизована настава на далєкосц ше оценює.

Справованє одроснутих ше нє оценює.

При оценьованю справованя ше спатра справованє школяра у цалосци.

На оцену зоз справованя нє уплївую оцени зоз предметох.

Заключну оцену зоз справованя приноши оддзелєньска рада на обгрунтоване предкладанє оддзелєньского старшини.

Школяр, його родитель, ма право поднєсц пригварку у складзе зоз Законом.

Школа континуовано провадзи, анализує, благочасно поднїма мири з цильом розвиваня одвичательного справованя школяра и шицких учашнїкох у образовно-воспитним процесу.

**Описна оцена зоз справованя под час полроча**

Член 15.

Описну оцену зоз справованя школяра зоз члена 14. пасус 2. того правилнїка ше утвердзує на основи школярового одношеня ґу школским обовязком и власним правом и обовязком, насампредз справованя ґу другим школяром, занятим у школи и другим орґанизацийом у хторих ше витворює образовно-воспитну роботу, вирекнутей воспитней або воспитно-дисциплинскей мири, школскому маєтку и маєтку других особох, защити и очуваню животного штредку.

Оцена зоз пасуса 1. того члена ма и воспитну препоруку.

Опис одношеня ґу школским обовязком и власним правом и обовязком, тот:

1. у подполносци сполнює обовязки у школи;
2. углавним сполнює обовязки у школи;
3. часточнє сполнює обовязки у школи;
4. углавним нє сполнює обовязки;
5. нє сполнює обовязки у школи.

Опис справованя ґу другим школяром, занятим у школи и другим орґанизацийом у хторих ше витворює образовно-воспитну роботу, школскому маєтку и маєтку других особох, вирекнутей воспитней або воспитно-дисциплинскей мири, защити и очуваню животного штредку, тот:

1. дава позитивни приклад другим зоз своїм одношеньом;
2. найчастейше ма коректне одношенє;
3. дзекеди ше нєприкладно одноши;
4. часто ма нєприкладне одношенє;
5. найчастейше ма нєприкладне одношенє.

**Числова оцена зоз справованя под час полроча**

Член 16.

Поєдинєчну числову оцену зоз справованя под час полроча ше утвердзує на основи тих критериюмох:

1. Оцену прикладне (5) достава школяр хтори виполнєл тоти условия:

* визначує ше при окончованю школских обовязкох хтори ше одноша на наставу и други форми роботи и сполнює их у подполносци и правочасно;
* почитує правила справованя и мири безпечносци;
* дава позитивни приклад за упатранє, визначує ше у розвою и пестованю атмосфери пайташства и конструктивного ришованя конфликтох у парняцкей популациї;
* свойо становиска бранї арґументовано, водзаци рахунку о чувствох других и прилапених правилох справованя;
* зоз своїм справованьом и инициятиву яку порушує, промовує позитивни вредносци, толеранцию, гуманосц, солидарносц и одвичательносц спрам себе, других и окруженю;
* зоз почитованьом и уважованьом ше одноши ґу занятим у школи и у других орґанизацийох;
* почитує школски маєток и маєток других;
* активно ше одноши ґу очуваню и защити животного штредку.

1. Оцену барз добре (4) достава школяр хтори витворел тоти условия:

* углавним окончує и сполнює школски обовязки хтори ше одноша на наставу и други форми роботи;
* углавним почитує правила справованя и мири безпечносци;
* ма коректне одношенє ґу другим школяром;
* прилапює и применює правила пестованя атмосфери пайташства и конструктивного ришованя конфликтох у парняцкей популациї;
* у одбрани своїх становискох менєй водзи рахунку о прилапених правилох справованя и чувствох других;
* зоз своїм справованьом и инициятивами потримує и промовує позитивни вредносци, толеранцию, гуманосц, солидарносц и одвичательносц спрам себе, других и окруженю;
* ма коректне одношенє ґу занятим у школи и у других орґанизацийох;
* пребера одвичательносц за свойо поступки и кориґує свойо справованє по опомнуцу або вирекнутей воспитней мири;
* ма коректне одношенє ґу школскому маєтку и маєтку других;
* чува животни штредок.

1. Оцену добри (3) достава школяр хтори витворел тоти условия:

* у дзепоєдних ситуацийох го треба опомнуц на сполньованє школских обовязкох хтори ше одноша на наставу и други форми роботи;
* часточнє почитує правила справованя и мири безпечносци;
* у дзепоєдних ситуацийох го треба опомнуц на обовязносц коректного справованя ґу школяром;
* у дзепоєдних ситуацийох го треба опомнуц на правила пестованя атмосфери пайташства и конструктивного ришованя конфликтох у парняцкей популациї;
* у одбрани своїх становискох нє водзи достаточно рахунку о прилапених правилох справованя и чувствох других;
* зоз своїм справованьом и инициятивами дзекеди потримує и промовує позитивни вредносци, толеранцию, гуманосц, солидарносц и одвичательносц спрам себе, других и окруженю;
* нє ма вше коректне одношенє ґу занятим у школи и у других орґанизацийох;
* прилапює одвичательносц за свойо справованє и кориґує го у помоцнєтей воспитней роботи, алє повторює поступки за хтори є уж спозорени;
* дзекеди указує нєдзбалосц ґу школскому маєтку и маєтку других;
* дзекеди указує нєдзбалосц ґу животному штредку.

1. Оцену задоволююце (2) достава школяр хтори витворел тоти условия:

* часто го треба опоминац на сполньованє школских обовязкох хтори ше одноша на наставу и други форми роботи;
* минимално почитує правила справованя и мири безпечносци;
* часто го треба опоминац на обовязносц коректного справованя ґу школяром, ґу чому углавним виостава корекция справованя;
* часто го треба опомнуц на правила пестованя атмосфери пайташства и конструктивного ришованя конфликтох у парняцкей популациї, ґу чому углавним виостава корекция справованя;
* у одбрани своїх становискох нє водзи рахунку о прилапених правилох справованя и чувствох других;
* зоз своїм справованьом и инициятивами ридко потримує и промовує позитивни вредносци, толеранцию, гуманосц, солидарносц и одвичательносц спрам себе, других и окруженю;
* нє почитує и нє уважує занятих у школи и у других орґанизацийох;
* чежко прилапює одвичательносц за свойо справованє и повторює справованє за яке му вирекнута воспитна и/або воспитно-дисциплинска мира;
* нє чува школски маєток и маєток других;
* указує нєдзбалосц ґу очуваню животного штредку.

1. Оцену нєзадоволююце (1) достава школяр хтори витворел тоти условия:

* и попри опомнуцох и помоцнєтей воспитней роботи нє сполнює школски обовязки хтори ше одноша на наставу и други форми роботи;
* нє почитує правила справованя и нє притримує ше мирох безпечносци;
* и попри опомнуцох часто потупює правила коректного справованя ґу школяром, ґу чому виостава корекция справованя;
* и попри опомнуцох часто потупює правила пестованя атмосфери пайташства и конструктивного ришованя конфликтох у парняцкей популациї, ґу чому виостава корекция справованя;
* нє почитує особу других школярох и ґу нїм ше справує нєтолерантно, загрожуюци и повредзуюци права и чувства других;
* зоз своїм справованьом и инициятивами нє потримує и нє промовує позитивни вредносци, толеранцию, гуманосц, солидарносц и одвичательносц спрам себе, других и окруженю;
* загрожує и потупює права занятих у школи и у других орґанизацийох;
* нє прилапює одвичательносц за свойо справованє и нє виправя свойо справованє по помоцнєтей воспитней роботи;
* указує деструктивне справованє ґу школскому маєтку и маєтку других;
* указує деструктивне справованє ґу животному штредку.

Оцени дати на основи пасуса 1. того члена ше трима за поєдинєчни оцени и вони часц заключней оцени зоз справованя.

Школяр ма обовязку поряднє ходзиц на наставу.

На оцену зоз справованя под час школского року уплївує порядносц ходзеня на наставу школяра, як и вирекнути воспитни и воспитно-дисциплински мири.

Школяра, хтори нєоправдано одсуствує зоз настави под час школского року, а на основи порядного провадзеня и информованя родичох, оценює ше з поєдинєчну оцену зоз справованя:

1. барз добре (4) кед нєоправдано виостанє зоз 8 годзинох;
2. добре (3) кед нєоправдано виостанє зоз найвецей 15 годзинох;
3. задоволююце (2) кед нєоправдано виостанє зоз найвецей 25 годзинох;
4. нєзадоволююце (1) кед нєоправдано виостанє зоз 26 и вецей годзинох.

Оцени дати на основи пасуса 5. того члена ше трима за поєдинєчни оцени и вони часц заключней оцени зоз справованя.

Оцена зоз справованя хтора дата пре нєпорядне ходзенє на наставу школяра, уплївує на виреканє воспитней и воспитно-дисциплинскей мири, цо школа ушорює зоз своїм актом.

Оцена зоз справованя под час школского року и поєднєчна оцена хтора дата на основи вирекнутей воспитней або воспитно-дисциплинскей мири и то:

* укор оддзелєньского старшини – барз добре (4);
* укор оддзелєньскей ради – добре (3);
* укор директора – задоволююце (2);
* укор наставнїцкей ради – нєзадоволююце (1).

Оцени дати на основи пасуса 7. ше трима за поєдинєчни оцени и вони часц заключней оцени зоз справованя.

Школяра хтори оценєни на основи пасуса 5. того члена ше нє оценює на основи пасуса 7. того члена, кед причина вирекнуца воспитней и воспитно-дисциплинскей мири нєоправдане виоставанє школяра.

Школа ма обовязку евидентовани виоставаня утвердзиц як оправдани або нєоправдани такой, а найпознєйше у чаше осем роботних дньох по врацаню школяра на наставу.

**Заключна оцена зоз справованя**

Член 17.

Заключну оцену зоз справованя зоз члена 14. пасус 4. и 5. того правилнїка ше утвердзує на основи описних оценох зоз члена 15. и числових оценох зоз члена 16. того правилнїка.

При заключованю оцени зоз справованя, а на основи справованя школяра у цалосци, до огляду ше бере и анґажованє школяра у звонканаставних активносцох, у складзе зоз школскима документами (шлєбодни активносци, школярска задруґа, защита животного штредку, защита од насилства, малтретованя и занєдзбованя, дружтвено-хасновита робота и гуманитарни активносци и програми превенциї других формох ризичного справованя, културна активносц школи), з преценьованьом його справованя и витворйованя обовязкох яки предписани зоз Законом.

Кед школяр ма вирекнути воспитни або воспитно-дисциплински мири хтори вирекнути за лєгчейши потупеня обовязкох школяра яки предписани з общим актом установи, за чежши потупеня обовязкох школяра и потупеня забрани яки предписани зоз Законом, як и кед ше го основано виключи зоз нєпоштредней образовно-воспитней роботи хтора облапя обовязну наставу и други форми образовно-воспитней роботи, їх ефекти ше бере до огляду при утвердзованю заключней оцени зоз справованя.

Заключну оцену зоз справованя, на предкладанє оддзелєньского старшини, утвердзує оддзелєньска рада.

Заключну оцену зоз справованя ше утвердзує на концу першого и другого полроча, на основи шицких поєдинєчних оценох хтори уписани до дньовнїка од початку школского року, а у складзе зоз Законом.

Заключна оцена зоз справованя нє може буц векша як найвекша поєдинєчна оцена хтора уписана до дньовнїка.

Заключна числова оцена зоз справованя, нє може буц менша як:

1. прикладне (5), кед аритметични штредок шицких поєдинєчних оценох найменєй 4,50;
2. барз добре (4), кед аритметични штредок шицких поєдинєчних оценох од 3,50 по 4,49;
3. добре (3), кед аритметични штредок шицких поєдинєчних оценох од 2,50 по 3,49;
4. задоволююце (2), кед аритметични штредок шицких поєдинєчних оценох од 1,50 по 2,49.
5. нєзадоволююце (1), кед аритметични штредок шицких поєдинєчних оценох менши як 1,50.

Заключну оцену на полрочу ше нє бере до огляду при утвердзованю аритметичного штредку зоз пасуса 7. того члена, на концу другого полроча.

У случаю позитивних пременкох у справованю школяра, його заключна оцена зоз справованя може буц векша як аритметични штредок шицких утвердзених оценох.

У случаю неґативних пременкох у справованю школяра, його заключна оцена зоз справованя може буц менша як аритметични штредок шицких утвердзених оценох.

Кед оддзелєньска рада нє прилапи обгрунтоване предкладанє заключней оцени оддзелєньского старшини, нову оцену утвердзує оддзелєньска рада з гласаньом. Нову оцену ше утвердзує з явним гласаньом векшини присутних членох оддзелєньскей ради.

Утвердзену оцену зоз пасуса 11. того члена ше евидентує до надпомнуца, а до записнїка оддзелєньскей ради ше ю ширше обгрунтує.

Заключну оцену яка утвердзена на оддзелєньскей ради ше уписує до дньовнїка до предвидзеней рубрики.

Школяр, його родитель, ма право поднєсц пригварку у складзе зоз Законом.

**Оценьованє на испиту**

Член 18.

Оцену на испиту ше утвердзує на основи витвореносци предписаних цильох, виходох, стандардох посцигнуцох школяра, з векшину гласох вкупного числа членох комисиї, у складзе зоз Законом. Оцена комисиї конєчна, односно, нє утвердзує ше ю на оддзелєньскей ради.

Школа водзи рахунку о ровномирним розпорядку обтерхованя покладаня испитох, а у найлєпшим интересу школяра.

Школяр, його родитель ма право поднєсц пригварку на оцену на испиту, у складзе зоз законом.

**Общи успих школярох**

Член 19.

Общи успих школярох ше утвердзує у складзе зоз Законом.

Общи успих школярох од другей по осму класу ше утвердзує на концу першого и другого полроча на основи аритметичного штредку заключних преходних числових оценох зоз обовязних предметох и виборней програми други странски язик, як и оцени зоз справованя, починаюци од другей класи.

Общи успих школярох хторих ше посила на класни, односно поправни испит, утвердзує ше по оконченим класним, односно поправним испиту, а найпознєйше по 31. авґуст у чечуцим школским року.

Общи успих школяра тот: одлични, барз добри, добри, задоволююци и нєзадоволююци.

Школяр посцигнул общи успих:

1. одлични – зоз штредню оцену найменєй 4,50;
2. барз добри – зоз штредню оцену од 3,50 заключно зоз 4,49;
3. добри – зоз штредню оцену од 2,50 заключно зоз 3,49;
4. задоволююци – зоз штредню оцену до 2,49.

Школяр хтори на концу школского року оценєни и ма преходни оцени зоз шицких обовязних предметох и зоз виборней програми други странски язик и хтори оценєни зоз шицких других виборних програмох и активносцох, преходзи до наступней класи.

Школяр нє закончел класу зоз успихом, односно ма нєзадоволююци успих, кед ма два нєзадоволююци оцени, окрем оцени зоз справованя або кед нє положел поправни испит, окрем школяра другей и трецей класи хтори преходзи до наступней класи, у складзе зоз Законом.

Заключна оцена зоз виборних програмох и активносцох описна, и то: визначує ше, добри и задоволює, нє уплївує на общи успих школяра, окрем зоз виборней програми други странски язик, хтору ше оценює числово и заключна оцена уплївує на общи успих школяра.

Общи успих ше нє утвердзує школярови хтори ма нєзадоволююцу оцену зоз предмету або хтори нєоценєни з предмету, по законченє поступку оценьованя.

Общи успих ше нє утвердзує анї кед школяр нєоценєни зоз предмету хтори ше оценює зоз описну оцену.

Школярови, хтори на концу першого полроча нєоценєни, у складзе зоз окремним законом, зоз єдного або вецей обовязних предметох, виборней програми и активносци пре одсуствованє зоз настави, нє утвердзує ше общи успих и констатує же школяр нєоценєни на концу першого полроча.

Школярови зоз пасуса 10. того члена, до рубрики у рамикох формулару евиденциї, односно формулару явного документа до хторого ше визначує общи успих, уписує ше слова: «успих нє утвердзени».

Школярови, хторому у першим полрочу заключена оцена з обовязного предмету, виборней програми и активносци, а хтори у другим полрочу нєоценєни пре посиланє на класни испит школа може, маюци у оглядзе найлєпши интерес школяра, оможлївиц оценьованє у складзе зоз окремним законом.

**Информация о оценьованю**

Член 20.

На початку школского року ше школярох и родичох информує о критериюмох, способе, поступку, динамики и розпорядку оценьованя зоз шицких обовязних предметох, виборних програмох, активносцох и справованя.

Оддзелєньски старшина ма обовязку благочасно, а найменєй штири раз у школским року, на прикладни способ информовац родичох о посцигнуцох школяра, напредованю, мотивациї за ученє и напредованє, справованю и других питаньох хтори значни за образованє и воспитанє.

Обовязна часц информациї родительови, у часци справованя, то информация о порядним ходзеню на наставу, як и вирекнутих воспитних и воспитно-дисциплинских мирох.

Родитель од школи може питац фахову помоц у ришованю образовно-воспитних проблемох дзецка, кед их обачи.

У случаю же родитель нє ходзи на родительски и индивидуални схадзки, оддзелєньски старшина го длужен благочасно, урядово, у писаней форми информовац о успиху и оценох, евентуалних чежкосцох и виоставаньох школяра и пошлїдкох виоставаня школяра и поволац го на индивидуалну розгварку.

Кед же ше родитель, у чаше 15 дньох по доставаню поволанки, нє одвола на поволанку зоз пасуса 5. того члена, школа о тим информує компетентни центер за социялну роботу и будзе вимагац його поступанє.

Школа у остатнїм тижню першого полроча, як и остатнїм тижню наставного року, нє орґанизує родительски схадзки и информативни розгварки зоз родичами.

**Евиденция о успиху школярох**

Член 21.

Наставнїк у поступку оценьованя призберує и призначує податки о посцигнуцох школярох, процесу ученя, напредованю и розвою школярох през рок до предписаней евиденциї и педаґоґийней документациї зоз члена 3. пасус 6. того правилнїка.

Податки унєшени до педаґоґийней документациї ше хаснує за потреби информованя родичох, при одлучованю по пригварки або жалби на оцену, як и у процесу самовреднованя и екстерного вреднованя квалитету роботи установи.

Член 22.

Зоз дньом ступаня на моц того правилнїка, престава важиц Правилнїк о оценьованю школярох у основним образованю и воспитаню («Службени глашнїк РС», число 34/19, 59/20 и 81/20).

Член 23.

Тот правилнїк ступа на моц наступни дзень по обявйованю у «Службеним глашнїку Републики Сербиї».

Число: 110-00-252/2023-07

У Беоґрадзе, 6. фебруара 2024. року

**МИНИСТЕР,**

**Проф. др Славица Дюкич Деянович, с.р.**